徑山道中次韵答周長官兼贈蘇寺丞
作者：蘇軾
朝代：宋

paragraphs: 年來戰紛華，漸覺夫子勝。
欲求五畝宅，灑掃樂清浄。
學道恨日淺，問禪慚聽瑩。
聊爲山水行，遂此麋鹿性。
獨遊吾未果，覓伴誰復聽。
吾宗古遺直，窮達付前定。
餔糟醉方熟，灑面呼不醒。
奈何效燕蝠，屢欲爭晨暝。
不如從我遊，高論發犀柄。
溪南渡橫木，山寺稱小徑。
幽尋自茲始，歸路微月映。
南望功臣山，雲外盤飛磴。
三更渡錦水，再宿留石鏡。
緬懷周與李，能作洛生詠。
明朝三子至，詩律嚴號令。
籃輿置紙筆，得句輕千乘。
玲瓏苦奇秀，名實巧相稱。
九仙更幽絕，笑語千山應。
空巌側破甕，飛溜灑浮磬。
山前見虎迹，候吏鐃鼓競。
我生本艱奇，塵土滿釜甑。
山禽與野獸，知我久蹭蹬。
笑謂候吏還，遇虎我有命。
徑山雖云遠，行李稍可併。
頗訝王子猷，忽起山陰興。
但報菊花開，吾當理歸榜。